Diari Oficial de la Generalitat Valenciana


Sumari del DOGV 3334, del 21-09-1998 (1998/7540)

RESOLUCIÓ de 3 de setembre de 1998, del director general de Recursos Humans, per la qual convoca un concurs oposició per a la provisió de vacants de tècnic especialista de laboratori d'institucions sanitàries de la Conselleria de Sanitat.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3334

Data del DOGV
:   21-09-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/7540


Data del document
:   03-09-1998

Organisme emissor
:   Conselleria de Sanitat

Tipus de document
:   Resolució

Anàlisi jurídica

RESOLUCIÓ de 3 de setembre de 1998, del director general de Recursos Humans, per la qual convoca un concurs oposició per a la provisió de vacants de tècnic especialista de laboratori d'institucions sanitàries de la Conselleria de Sanitat. [1998/7540]
  
Aprovada l'Oferta d'Ocupació de Personal adscrit a les institucions sanitàries de la Conselleria de Sanitat pel Decret 252/1994, de 7 de desembre, del Consell de la Generalitat Valenciana, i acabat el concurs de trasllats, cal convocar el concurs oposició per a la cobertura de les places anunciades de tècnic especialista de laboratori d'institucions sanitàries dependents de la Conselleria de Sanitat.
  
D'acord amb els sistemes i procediments establits pel Reial Decret 118/1991, de 25 de gener, sobre la selecció del personal estatutari i la provisió dels llocs de treball de les institucions sanitàries de la Seguretat Social.
  
Aquesta Direcció General de Recursos Humans, fent ús de les competències que li atribueixen l'article dos de l'Ordre de 10 de març de 1997, de la Conselleria de Sanitat, per la qual s'aproven diferents delegacions d'atribucions en matèria de personal a favor de diferents òrgans de la conselleria (DOGV núm. 2.953, de 17 de març de 1997), i després d'haver escoltat les organitzacions sindicals amb representació en la Mesa Sectorial de Sanitat, acorda proveir aquestes places segons les següents bases.
  
Bases de la convocatòria
  
1. Normes generals
  
1.1 Es convoquen proves selectives per a la provisió de 17 llocs de treball vacants de tècnic especialista de laboratori d'institucions sanitàries dependents de la Conselleria de Sanitat.
  
1.2 El procés selectiu es durà a terme mitjançant el sistema de concurs oposició, que es regirà per aquestes bases i pel que estableix el Reial Decret 118/1991, de 25 de gener, sobre la selecció del personal estatutari i la provisió de llocs de treball de les institucions sanitàries de la Seguretat Social.
  
1.3 D'acord amb l'article sis del Decret 254/1994, s'estableix una reserva de 4 de les places convocades perquè siguen cobertes pel torn de promoció interna. Les places que no s'ocupen d'aquesta manera s'acumularan al sistema general d'accés lliure.
  
1.4 Del total de les places del sistema general d'accés lliure, se'n reserva 1 per a persones que tinguen la condició legal de persones amb disminució, amb un grau de disminució igual o superior al 33%, d'acord amb la disposició addicional dinou de la Llei 30/1984, de 2 d'agost, introduïda per la Llei 23/1988, de 28 de juliol.
  
1.5 A les persones que superen els procés selectiu se'ls aplicarà l'Estatut del Personal Sanitari no Facultatiu de les institucions sanitàries de la Seguretat Social i les altres disposicions que els siguen aplicables.
  
1.6 Les places estan dotades amb les retribucions que determinen el Reial Decret-Llei 3/1987, d'11 de setembre, i la normativa que el desplega, en la quantia fixada pressupostàriament per al personal sanitari no facultatiu d'institucions sanitàries de la Conselleria de Sanitat.
  
1.7 Les persones que obtinguen plaça en aquesta convocatòria no podran fer-ne compatible l'exercici amb un altre lloc de treball, càrrec o activitat en el sector públic o privat, llevat dels supòsits excepcionals que preveuen les disposicions vigents en matèria d'incompatibilitats.
  
1.8 El règim de prestació de serveis serà indistintament de matí i/o de vesprada i/o de nit, segons està establit reglamentàriament. El règim horari serà el legalment estipulat.
  
2. Requisits dels aspirants
  
a) Requisits generals per a ambdós sistemes
  
2.1 Ser espanyol o nacional d'algun dels estats membres de la Unió Europea o d'algun dels països que hagen subscrit un tractat internacional en els termes establits en la disposició addicional única de la Llei 17/1993, de 23 de desembre, sobre l'accés a determinats sectors de la funció pública dels nacionals de la resta dels estats membres de la Unió Europea.
  
2.2 Tenir fets 18 anys i no haver arribat a l'edat de la jubilació.
  
2.3 Posseir el títol de Formació Professional de primer grau, branca sanitària, expedit pel Ministeri d'Educació i Ciència.
  
2.4 Aptitud psicofísica que s'acreditarà mitjançant un certificat mèdic quan s'haurà obtingut la plaça. La presa de possessió queda supeditada a la superació d'aquest requisit.
  
2.5 No estar inhabilitat per a l'exercici professional o de funcions públiques, ni separat mitjançant un expedient disciplinari del servei de les administracions públiques o de la Seguretat Social.
  
2.6 Haver ingressat els drets d'examen segons explica la base 3.1 d'aquesta convocatòria.
  
b) Requisits específics per al torn restringit de promoció interna
  
A més dels requisits de l'apartat anterior, els aspirants que concórreguen pel torn restringit de promoció interna hauran d'acreditar que tenen la condició de personal estatutari amb plaça en propietat en institucions sanitàries dependents de la Conselleria de Sanitat en el grup de classificació immediatament inferior al grup de les places que es convoquen, dels establits en l'article 3 del Reial Decret-Llei 3/1987, d'11 de setembre, i també que han completat dos anys de serveis amb plaça en propietat abans de l'acabament del termini de presentació d'instàncies.
  
c) Moment en què cal acreditar el compliment dels requisits per concursar
  
Per ser admesos a la realització de les proves bastarà que els aspirants manifesten i declaren en les seues instàncies que tenen tots i cada un dels requisits i les condicions exigits, referits a la data d'acabament del termini assenyalat per a la presentació de sol·licituds.
  
Els requisits a què es refereixen els apartats a) i b), els acreditarà l'aspirant mitjançant la documentació original, un testimoni notarial o una fotocòpia compulsada, i caldrà aportar-los en els terminis establits en les bases 7.1 i 6.1, respectivament. El pagament dels drets d'examen, que s'ha de fer abans de presentar la sol·licitud, es farà com indica la base 3.
  
3. Sol·licituds
  
3.1. Les persones interessades a participar en el concurs oposició hauran d'emplenar una sol·licitud que necessàriament s'haurà d'adaptar al model que es proporcionarà a les direccions territorials de la Conselleria de Sanitat i a la Gerència d'Alcoi. Els sol·licitants hauran de seguir les instruccions que hi ha a l'imprès.
  
Quan s'haurà emplenat la sol·licitud, caldrà ingressar en el compte corrent número 2077/0014/3.9/8178947008 de Bancaixa la quantitat de 1.956 (mil nou-centes cinquanta-sis) pessetes en concepte de drets d'examen.
  
En pagar els drets d'examen, l'oficina bancària on es faça l'ingrés segellarà i datarà tots els exemplars de què consta el model de sol·licitud, i en conservarà el 4 i en tornarà la resta a la persona que faça l'ingrés.
  
3.2 Els exemplars 1, 2 i 3 de la sol·licitud es podran presentar a les unitats de registre de les següents dependències administratives:
  
- 03029 Alacant: carrer Girona, número 26.
  
- 03111 Alcoi: avinguda del País Valencià, número 33.
  
- 12948 Castelló de la Plana: carrer de l'Hort dels Corders, número 12.
  
- 46343 València: Gran Via de Ferran el Catòlic, número 74.
  
O mitjançant qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
L'exemplar número 3 quedarà en poder de la persona interessada i li servirà de justificant. En tots tres exemplars hi haurà de figurar tant el segell de l'entitat bancària, que acreditarà el fet d'haver pagat els drets d'examen, com el segell del registre de l'organisme on s'entregue, que acreditarà el fet d'haver presentat la instància dins del termini establit per fer-ho.
  
La falta d'un dels segells determinarà l'exclusió de l'aspirant. En cap cas el pagament a l'entitat bancària pot substituir el tràmit de presentació en temps i forma, segons el que es preveu anteriorment.
  
3.3 El termini de presentació d'instàncies serà d'un mes comptador des de l'endemà de la publicació d'aquesta convocatòria en el Diari Oficial de la Generalitat Valenciana.
  
3.4 La consignació de dades falses en la instància o en la documentació aportada pels aspirants comportarà l'exclusió del concurs o la nul·litat de la plaça adjudicada, si cal, sense perjudici de les mesures legals que corresponguen.
  
3.5 L'adreça que conste en les instàncies serà considerada l'única vàlida per a notificacions. Són responsabilitat exclusiva del concursant tant les errades en la consignació com la comunicació a la Conselleria de Sanitat de qualsevol canvi del domicili.
  
3.6 El tribunal establirà, per a les persones amb disminució que ho sol·liciten, les adaptacions possibles de temps i de mitjans per a la realització de les proves. Amb aquesta finalitat, les persones interessades hauran de formular la petició corresponent en la sol·licitud de participació en la convocatòria. Aquestes adaptacions no podran desvirtuar el caràcter de les proves, la finalitat de les quals és valorar l'aptitud dels aspirants per a les funcions pròpies de la plaça a què concursen.
  
3.7 Els aspirants sols podran participar a través d'un dels dos sistemes d'accés indicats. L'opció pel torn restringit de promoció interna caldrà fer-la en la sol·licitud de participació en la convocatòria, en el lloc que hi ha per a això. En el supòsit que l'aspirant no tinguera els requisits per concursar per aquest torn, la seua sol·licitud es traslladarà automàticament al torn lliure. Els aspirants que opten en la instància pel torn restringit de promoció interna no podran participar simultàniament en el torn lliure.
  
4. Admissió i exclusió dels aspirants
  
4.1 Acabat el termini de presentació d'instàncies, el director general de Recursos Humans de la Conselleria de Sanitat publicarà una resolució per la qual aprovarà la llista provisional d'aspirants admesos i exclosos. En aquesta llista hi haurà el nom i els cognoms dels aspirants i la indicació de la causa d'exclusió, si és el cas.
  
Els aspirants disposaran d'un termini de deu dies hàbils comptadors des de l'endemà de la data de publicació de la resolució de la llista provisional per esmenar els defectes i, si és el cas, l'exclusió indeguda, segons estableix l'article 71 de la Llei de Règim Jurídic de les Administracions Públiques i del Procediment Administratiu Comú.
  
4.2 Acabat el termini esmentat en la base anterior, vistes les al·legacions i esmenats els defectes si cal, es publicarà la llista definitiva d'admesos i exclosos de la mateixa manera que la llista provisional.
  
En la mateixa resolució que farà pública la llista de persones admeses i excloses s'indicarà el lloc i la data del començament dels exercicis de la fase d'oposició. Aquesta publicació servirà de notificació a les persones interessades.
  
5. Tribunals
  
5.1 Les persones que formaran el tribunal seran nomenades pel conseller, a proposta del secretari general de la Conselleria de Sanitat, d'acord amb l'article 1.k de l'Ordre de 10 de març de 1997 de la Conselleria de Sanitat. La llista en serà publicada amb una anticipació d'un mes com a mínim abans del començament de les proves, junt a la resolució que aprovarà la llista provisional d'aspirants admesos i exclosos.
  
El tribunal el compondran vuit persones. Es designarà el mateix nombre de suplents. Tindrà la següent composició:
  
President: el director general de Recursos Humans o la persona que hi delegue.
  
Vocals:
  
- Un funcionari o estatutari pertanyent al grup C, amb reconeguda experiència i coneixements en Atenció Especialitzada.
  
- Un tècnic de laboratori amb plaça en propietat en Atenció Especialitzada.
  
- Un tècnic de laboratori amb reconeguda experiència i coneixements en Atenció Especialitzada.
  
- Un tècnic de laboratori amb reconeguda experiència i coneixements en Atenció Especialitzada.
  
- Dos representants proposats per les organitzacions sindicals, en els termes que es fixen en els pactes a què es refereix la Llei 9/1987, de 12 de juny.
  
Secretari: serà un funcionari o estatutari de la Conselleria de Sanitat.
  
5.2 Règim de funcionament
  
5.2.1 Totes les persones que formen part del tribunal hi actuaran amb veu i vot, i tant els titulars com els suplents hauran de tenir un titulació de nivell acadèmic igual o superior a l'exigida per a l'ingrés.
  
5.2.2 S'entendrà que està constituït el tribunal quan hi assistisquen la majoria absoluta dels seus membres i necessàriament el que en siga president o el seu suplent, el qual tindrà vot de qualitat en cas d'empat. Si no hi assisteix el secretari, en farà les funcions un vocal, d'acord amb el que estableix l'ordre en què apareixen allistats en la base 5.1.
  
5.2.3 Quan no es faça la proposta de vocals en un termini de quinze dies des que siga sol·licitada, podrà directament nomenar-los l'autoritat convocant.
  
5.2.4 El tribunal podrà disposar la incorporació als seus treballs d'assessors especialistes per a totes o algunes de les proves, d'acord amb el que preveu la convocatòria. Aquests assessors hauran de tenir un titulació de nivell acadèmic igual o superior a l'exigida per a l'ingrés, i es limitaran a exercir les seues especialitats tècniques per raó de les quals exclusivament col·laboraran amb l'òrgan de selecció.
  
5.2.5 Entre les persones que formen el tribunal n'hi haurà d'haver que mantinguen una vinculació professional de caràcter fix amb la Conselleria de Sanitat. Ha de quedar ben acreditada en l'expedient la causa que determine els nomenaments que, excepcionalment, no siguen de personal fix.
  
5.3 Corresponen al tribunal les funcions de determinació concreta del contingut de les proves i qualificació dels aspirants, tant en la fase d'oposició com en la de concurs. També, en general, l'adopció de les mesures que calguen per al desenvolupament correcte de les proves selectives, segons estableixen el Reial Decret 118/1991, de 25 de gener, i la convocatòria.
  
Els criteris d'actuació del tribunal referits a les funcions assenyalades adés hauran de fer-se públics abans de la realització de les proves.
  
5.4 Els membres del tribunal hauran d'abstenir-se, i podran ser recusats per les persones interessades, quan hi concórreguen les circumstàncies previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú. Igualment, hauran d'abstenir-se els que hagen fet tasques específiques de preparació d'aspirants els cinc anys anteriors al començament de les proves, llevat que aquestes tasques estigueren vinculades a la formació oficial per a l'obtenció del títol amb la base del qual hi concorren els aspirants.
  
5.5 Per a comunicacions i altres incidències, el tribunal tindrà la seua seu en els serveis centrals de la Conselleria de Sanitat, al carrer Roger de Llúria, 19, 46269 València, o, quan es faça efectiu el trasllat d'aquests serveis centrals, la nova adreça serà el carrer Misser Mascó, 31, 46954 València.
  
6. Desenvolupament de la convocatòria
  
Les proves selectives pel sistema de concurs oposició consistiran en la celebració de cadascuna d'aquestes fases a fi de determinar l'aptitud dels aspirants i d'establir-ne l'ordre de prelació per a la selecció.
  
6.1 La fase d'oposició comportarà la realització per part dels aspirants d'un exercici que consistirà en la contestació d'un qüestionari de preguntes amb supòsits alternatius, en el temps màxim de tres hores. El contingut d'aquest qüestionari estarà d'acord amb el temari que figura com a annex IV.
  
Els aspirants pel sistema de promoció interna hauran de fer el mateix exercici que els del torn lliure.
  
El lloc i la data del començament dels exercicis de les diferents categories s'indicaran en la resolució que farà pública la llista definitiva de persones admeses i excloses.
  
Els aspirants seran convocats per a cada prova en crida única, i perdran els seus drets els opositors que no hi compareguen.
  
La puntuació màxima en la fase d'oposició serà de 50 punts. Serà necessari contestar correctament almenys el 50% de les preguntes formulades.
  
Serà competència del tribunal la determinació concreta del nombre de preguntes que caldrà contestar per aprovar les proves, així com l'establiment de la fórmula de correcció. Aquests criteris seran publicats pel tribunal abans de la realització de les proves. Sense perjudici del caràcter eliminatori, podran superar la fase d'oposició un nombre d'aspirants superior al de places convocades.
  
Acabada la prova selectiva, el tribunal farà pública, al tauler d'anuncis de la seu central de la Conselleria de Sanitat, la relació d'aspirants aprovats per ordre de la puntuació assolida. Podran superar la fase d'oposició un nombre d'aspirants superior al de places convocades.
  
Els aspirants que hagen superat la fase d'oposició disposaran d'un termini de 15 dies naturals a partir de la publicació de la relació d'aspirants aprovats per presentar els documents que acrediten els mèrits valorables en la fase de concurs. Els hauran de presentar en les unitats de registre esmentades en la base 3.2 de la convocatòria. Així mateix, els aspirants de promoció interna hauran d'acreditar documentalment els requisits establits en la base 2 b).
  
6.2 En la fase de concurs, a què accediran els aspirants que hagen superat la fase d'oposició, es valoraran, segons el barem que consta com a annex I, els mèrits directament relacionats amb el contingut dels llocs de treball i l'experiència professional en llocs de personal sanitari.
  
El barem de mèrits que hi ha com a annex I es complementarà per als aspirants que concórreguen pel sistema de promoció interna amb una puntuació addicional que no podrà excedir el 25% de la puntuació màxima possible del conjunt dels exercicis de la fase d'oposició, la qual s'atorgarà atenent fonamentalment el contingut funcional de la categoria estatutària de procedència, així com els serveis prestats amb plaça en propietat i l'exercici, si és el cas, de llocs específics de l'estructura de les institucions sanitàries, i que consta com a annex II.
  
Igualment, hi haurà una puntuació addicional del barem de mèrits, que figura com a annex III, pels coneixements de valencià, acreditats per la Junta Qualificadora de Coneixements de Valencià.
  
El tribunal assignarà la puntuació prevista en el barem i la puntuació per promoció interna i coneixements de valencià als mèrits acreditats pels aspirants que hagen superat la fase d'oposició.
  
En cap cas les puntuacions addicionals o la de la fase del concurs podran ser aplicades per superar exercicis de la fase d'oposició.
  
Sols podran ser valorats els mèrits que tinguen les persones interessades fins el dia de la publicació de la convocatòria, i que siguen suficientment acreditats mitjançant documentació original, testimoni notarial o fotocòpia compulsada.
  
Els tribunals, que sols podran valorar la documentació degudament acreditada i aportada en temps i forma, podran requerir-ne qualsevol aclariment. Quan el requeriment no siga atés, no serà valorat el mèrit corresponent. Els tribunals podran també sol·licitar als aspirants una còpia traduïda per un traductor jurat dels documents al·legats, quan aquest estiguen redactats en idiomes diferents dels oficials a la Comunitat Valenciana.
  
6.3 Acabades les proves selectives, el tribunal farà públic en el tauler d'anuncis de la seu central de la Conselleria de Sanitat la llista dels aspirants ordenats per la puntuació obtinguda, que serà la suma de les puntuacions de les fases de concurs i d'oposició. Els empats en la puntuació total es resoldran a favor de l'aspirant que haja obtingut major puntuació en la fase d'oposició.
  
Aquesta relació serà elevada pel tribunal al director general de Recursos Humans.
  
6.4 El director general de Recursos Humans farà pública, en el tauler d'anuncis de la seu central, la resolució per la qual aprovarà la llista de places que s'oferiran als aspirants i el procediment perquè ells puguen efectuar la seua opció a plaça, davant la Direcció General de Recursos Humans, en el termini de 20 dies naturals. Les vacants que s'oferiran correspondran sempre a places bàsiques de la categoria convocada.
  
Els aspirants seleccionats pel sistema de promoció interna tindran preferència per a l'elecció del lloc de treball sobre els procedents del sistema general d'accés lliure.
  
Els llocs de treball s'adjudicaran entre els aspirants d'acord amb la sol·licitud, l'ordre de preferència i per l'ordre de la puntuació assolida. Perdran els drets derivats de la seua participació en les proves selectives els aspirants que no sol·liciten plaça en temps i forma segons el que establisca la resolució a què es refereix el paràgraf primer d'aquest apartat i els que no obtinguen cap plaça entre les efectivament sol·licitades, així com els que, per la puntuació obtinguda en el concurs oposició, no els corresponga cap plaça de les oferides. Solament podran ser declarats aprovats en les proves selectives i, per tant, nomenats els aspirants que obtinguen plaça.
  
El director general de Recursos Humans publicarà al tauler d'anuncis de la seu central de la Conselleria de Sanitat la llista provisional d'aspirants aprovats amb indicació de la plaça que els haurà correspost. Aquesta llista també es farà pública en les direccions territorials de la Conselleria de Sanitat i en la Gerència d'Àrea de Salut d'Alcoi.
  
Si en qualsevol moment del procés de selecció arriba a coneixement del tribunal que algun dels aspirants no posseeix tots els requisits exigits, haurà de requerir-li'n l'acreditació. Si els requisits en qüestió no són acreditats en el termini dels deu dies hàbils següents a la notificació del requeriment, el tribunal farà una proposta d'exclusió de la persona interessada, indicant-hi les inexactituds o falsedats formulades per l'aspirant, al director general de Recursos Humans, el qual, després de fer les verificacions que considere necessàries, dictarà una resolució motivada que exclourà l'aspirant del concurs oposició. Aquesta resolució podrà ser impugnada de la manera que estableix la base 11.
  
7. Presentació de documents
  
7.1 En el termini de 20 dies fixat per a l'elecció de destinació en el primer paràgraf de la base 6.4 i davant de l'òrgan que s'hi esmenta, els aspirants hauran de presentar la documentació següent:
  
a) Una fotocòpia compulsada del document nacional d'identitat.
  
b) Una fotocòpia compulsada del títol, diploma o resguard de la titulació corresponent.
  
c) Una declaració de no haver estat separat mitjançant expedient disciplinari de les administracions públiques o de la Seguretat Social, i de no exercir activitats incompatibles.
  
d) Acreditar, mitjançant un reconeixement sistemàtic oficial, l'aptitud psicofísica.
  
e) Els aspirants minusvàlids hauran de presentar una certificació de la Conselleria de Benestar Social, o d'un altre òrgan competent d'altres comunitats autònomes o de l'administració de l'estat, que acredite aquesta condició, així com la seua capacitat d'exercir les tasques que corresponen als llocs d'aquesta convocatòria.
  
7.2 Qui dins del termini fixat, i llevat de casos de força major, no presente la documentació, no podrà ser nomenat i quedaran anul·lades totes les actuacions, sense perjudici de la responsabilitat en què poguera haver incorregut per falsedat en la seua instància. En tal cas, la plaça s'inclourà entre les convocades en el següent procés selectiu.
  
Els aspirants aprovats que tinguen la condició de personal fix de les administracions públiques o dels serveis de salut estaran exempts d'acreditar les condicions i els requisits ja justificats per obtenir el seu anterior nomenament, i hauran de presentar una certificació de l'organisme de què depenguen que acredite la seua condició i les altres circumstàncies que consten en el seu expedient personal.
  
7.3 Si un aspirant seleccionat no té algun dels requisits exigits en la convocatòria, el director general de Recursos Humans dictarà una resolució motivada en què declararà la pèrdua dels drets a la plaça de què es tracte. Aquesta resolució podrà ser impugnada de la manera que estableix la base 11.
  
8. Publicació, nomenament i presa de possessió
  
Quan haurà acabat el termini per a la presentació de documents i s'hauran adjudicat les places, s'acordarà el nomenament dels aspirants aprovats, que es publicarà en el Diari Oficial de la Generalitat Valenciana.
  
Els aspirants que hagen obtingut una plaça per concurs oposició disposaran del termini d'un mes, comptador a partir de l'endemà de la publicació a què fa referència el paràgraf anterior, per incorporar-s'hi i prendre'n possessió. La presa de possessió es durà a terme, després que haurà lliurat el nomenament el director general de Recursos Humans de la Conselleria de Sanitat, davant la direcció de l'àrea d'Atenció Primària i Promoció de la Salut a què estiga adscrita la plaça. Perdran els seus drets els qui sense causa suficientment justificada deixen passar el termini sense incorporar-s'hi.
  
9. Coneixement del valencià
  
9.1 Els qui superen les proves selectives acreditaran els seus coneixements de valencià amb la presentació dels certificats de la Junta Qualificadora de Coneixements de Valencià.
  
9.2 Els qui no acrediten els coneixements de valencià a què fa referència el punt anterior es comprometran a fer els cursos de perfeccionament que s'organitzaran per a això.
  
9.3 Els aspirants podran utilitzar, en el desenvolupament de les proves selectives, tant si són orals com escrites, qualsevol de les dues llengües oficials de la Comunitat Valenciana.
  
10. Publicitat
  
Llevat dels casos en què expressament es determine el contrari, les publicacions de les diferents actuacions relatives a la convocatòria es faran al tauler d'anuncis de la seu central de la Conselleria de Sanitat. Els diferents terminis comptaran des de la diligència d'exposició al tauler de cada acte. No obstant això, i només per a informació dels concursants, es remetran còpies d'aquestes publicacions a les direccions territorials de la Conselleria de Sanitat d'Alacant, Castelló i València i a la Gerència d'Alcoi. El tribunal podrà determinar la conveniència d'usar altres mitjans per a informació exclusivament.
  
11. Recursos
  
Aquesta convocatòria, les seues bases i tots els actes administratius que siguen dictats tot executant-la pel director general de Recursos Humans de la Conselleria de Sanitat podran ser impugnats per les persones interessades, després d'haver-ne fet la comunicació preceptiva a la Direcció General de Recursos Humans de la Conselleria de Sanitat, mitjançant la interposició d'un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de la publicació de l'acte recorregut (articles 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 581 de la Llei de la Jurisdicció Contenciosa Administrativa).
  
Contra les resolucions i els actes de tràmit dictats pel tribunal que ha de jutjar el concurs podrà interposar-se un recurs ordinari en el termini d'un mes davant la Direcció General de Recursos Humans de la Conselleria de Sanitat, segons l'Ordre de 10 de març de 1997 de la Conselleria de Sanitat (articles 107 i 114 de la Llei de Règim Jurídic de les Administracions Públiques i del Procediment Administratiu Comú).
  
Tot això sense perjudici que s'use qualsevol altre recurs que per al seu dret estime convenient.
  
València, 3 de setembre de 1998.- El director general de Recursos Humans: Pompeyo Esparza Bernabeu.
  
ANNEX I
  
Barem de mèrits per a tècnic especialista de laboratori
  
1. Estudis de Formació Professional de segon grau, branca sanitària, especialitat de tècnic especialista de laboratori
  
a) Per cada curs amb la qualificació d'excel·lent en l'àrea de coneixements tecnològics i pràctics 6 punts
  
b) Per cada curs amb la qualificació de notable en l'àrea de coneixements tecnològics i pràctics: 4 punts
  
No es valoraran les assignatures d'idiomes, religió, formació política i educació física.
  
La suma de les puntuacions es dividirà pel número total de cursos avaluats, expressant el coeficient amb els dos primers decimals obtinguts.
  
2. Serveis prestats
  
a) Per cada mes complet de serveis prestats com a tècnic especialista de laboratori en centres sanitaris públics dependents del Sistema Nacional de Salut: 0,35 punts
  
b) Per cada mes complet de serveis prestats com a tècnic especialista de laboratori en centres sanitaris públics no dependents del Sistema Nacional de i privats concertats o vinculats al Sistema Nacional de Salut i fins a un màxim de 5 punts: 0,10 punts
  
c) Per cada sis mesos de serveis prestats en la mateixa titulació o especialitat que aquella a què es concursa, en un lloc de caràcter assistencial o de coordinació i direcció de programes de cooperació internacional per raó de convenis o acords d'assistència sanitària organitzats o autoritzats per l'administració pública, fins a un màxim de 4 punts 1 punt
  
Per a la valoració d'aquest apartat es tindrà present que la puntuació màxima possible per la totalitat dels subapartats que l'integren és de 30 punts, i que un mateix període de temps no podrà ser objecte de valoració per més d'un dels apartats.
  
3. Per diplomes o certificats obtinguts en cursos de caràcter sanitari organitzats per organismes de l'administració educativa autonòmica o central, organismes o institucions de les administracions sanitàries públiques o la Creu Roja, segons la graduació següent:
  
a) Per cada curs de durada entre 30 i 100 hores de classe: 0,25 punts
  
b) Per cada curs de durada entre 101 i 150 hores de classe: 0,5 punts
  
c) Per cada curs de durada entre 151 i 200 hores de classe: 1 punt
  
d) Per cada curs de durada entre 201 i 250 hores de classe: 1,5 punts
  
e) Per cada curs de durada superior a 250 hores de classe: 2,5 punts
  
La puntuació màxima per aquesta apartat és de 5 punts.
  
No seran valorables per aquest apartat els cursos impartits per l'Institut Nacional d'Ocupació homologats pel Ministeri d'Educació i Ciència a alguna de les àrees de la Formació Professional, branques sanitàries de primer o segon grau. Aquesta circumstància, junt a la durada del curs, haurà de ser acreditada en els certificats o diplomes.
  
4. Altres mèrits
  
1. Per treballs científics i d'investigació relacionats amb l'atenció especialitzada publicats en llibres o revistes científics i fins a un màxim de 4 punts: 0,5 punts
  
2. Per treballs científics i d'investigació relacionats amb l'atenció especialitzada aportats a congressos i reunions científiques, segons l'aportació que hi haja fet la persona interessada, el rigor científic o d'investigació, i la relació amb la plaça a què es concursa, el tribunal podrà assignar (fins a un màxim de 3 punts): 0,05-0,1 punts
  
ANNEX II
  
Barem de mèrits per al torn de promoció interna
  
I. Contingut funcional (màxim 7 punts)
  
a) Per una plaça en propietat en categoria d'igual grup de classificació dins de qualsevol dels estatuts de personal de les institucions sanitàries de la Seguretat Social: 7 punts
  
b) Per una plaça en propietat en la categoria de grup de classificació immediata inferior de qualsevol dels estatuts de personal d'institucions sanitàries de la Seguretat Social: 5 punts
  
c) Per una plaça en propietat en categoria d'altres grups de classificació de qualsevol dels estatuts de personal d'institucions sanitàries de la Seguretat Social: 2,5 punts
  
II. Serveis prestats (màxim 3 punts) (per a totes les categories)
  
Per un mes complet de serveis prestats en propietat en la plaça de procedència, fins a un màxim de 3 punts: 0,05 punts
  
III. Exercici de llocs (màxim 2,5 punts)
  
a) Per exercir llocs directius (gerent, director, subdirector) en àrees d'Atenció Primària: 2,5 punts
  
b) Per exercir llocs directius no inclosos en l'apartat anterior en àrees d'atenció: 2 punts
  
Sols s'acreditarà valoració per aquest punt si l'exercici del lloc ha estat igual o superior a 6 mesos.
  
Podrà assignar-se valoració per més d'un subapartat encara que la puntuació total per aquest punt mai excedirà els 2,5 punts.
  
ANNEX III
  
Barem de mèrits per coneixements de valencià
  
El coneixement de valencià es valorarà per la possessió dels certificats expedits o homologats per la Junta Qualificadora de Coneixements de Valencià:
  
1. Certificat de coneixements orals: 0,5 punts
  
2. Certificat de grau elemental: 1 punt
  
3. Certificat de grau mitjà: 1,5 punts
  
4. Certificat de grau superior: 2 punts
  
Sols es valorarà el certificat de major grau de coneixement.
  
ANNEX IV
  
Programa per a la convocatòria de provisió de places de tècnic
  
especialista de laboratori d'institucions sanitàries
  
Tema 1. La Constitució Espanyola de 1978. Estructura. Drets i deures fonamentals. Organització territorial de l'Estat.
  
Tema 2. El Reial Decret 137/1984, d'11 de gener, sobre estructures bàsiques de Salut. La Llei 14/1986, de 25 d'abril, General de Sanitat. Normes de desenvolupament. Fonaments. Característiques. Competències de les administracions públiques. Organització general del sistema sanitari públic.
  
Tema 3. La Llei Orgànica 5/1982, d'1 de juliol, de l'Estatut d'Autonomia de la Comunitat Valenciana. La Generalitat Valenciana: institucions d'autogovern. La Llei 5/1983 de 30 de desembre, del Govern Valencià. El president de la Generalitat. El Consell. Relacions entre el Consell i les Corts Valencianes. L'administració pública de la Generalitat Valenciana. La responsabilitat dels membres del Consell i de l'administració pública de la Generalitat Valenciana. Competències de la Generalitat. L'Administració local. Economia i hisenda. Reforma de l'Estatut.
  
Tema 4. Competències de la Generalitat Valenciana en matèria de sanitat. La Conselleria de Sanitat: estructura i competències. Decret 33/1997, de 26 de febrer que aprova el Reglament Orgànic i Funcional de la Conselleria de Sanitat i normes de desenvolupament.
  
L'Atenció Primària. El Decret 42/86, de 21 de març, del Consell de la Generalitat Valenciana, i normativa de desenvolupament.
  
L'Atenció Especialitzada. El Decret 186/96, de 18 d'octubre, del Govern Valencià, i normes de desenvolupament.
  
Tema 5. El Decret 118/1991, de 25 de gener sobre selecció de personal estatutari i provisió de places en les institucions sanitàries de la Seguretat Social. El Decret 114/1989 de 17 de juliol que estableix i regula l'oferta d'ocupació de personal adscrit a les institucions sanitàries del Servei Valencià de Salut.
  
Tema 6. Estatut jurídic del personal sanitari no facultatiu de la Seguretat Social de 26 d'abril de 1973 i disposicions de desenvolupament. Àmbit d'aplicació. Classificació del personal. Situacions.
  
Tema 7. Règim retributiu (Decret 180/1996, de 2 d'octubre, del Govern Valencià sobre retribucions del personal de les institucions sanitàries de la Conselleria de Sanitat i Consum) i normativa de desenvolupament. Règim disciplinari (Circular 4/98 de la Conselleria de Sanitat) del personal sanitari no facultatiu al servei d'institucions sanitàries de la Conselleria de Sanitat.
  
Tema 8. La Llei 31/1995, de 8 de novembre, de Prevenció de Riscos Laborals.
  
Tema 9. Drets i obligacions dels usuaris dels serveis del sistema sanitari públic. El Servei d'Atenció a l'Usuari.
  
Tema 10. Documentació sanitària: documentació clínica i no clínica. Tipus de documents. Utilitats i aplicacions. Criteris de formalització. Mètodes de circulació de la informació.
  
Tema 11. Criteris de gestió d'existències i inventaris. Sistemes d'emmagatzematge. Classificació de mitjans materials sanitaris. Elaboració de fitxes de magatzem. Inventaris: classificació i elaboració. Normes de seguretat i higiene aplicada en magatzems de centres sanitaris.
  
Tema 12. Aplicacions informàtiques per a la gestió d'una unitat/gabinet de laboratori de diagnòstic clínic.
  
Tema 13. Control de qualitat en una unitat/gabinet de laboratori de diagnòstic clínic.
  
Tema 14. Equips i material en una unitat/gabinet de laboratori de diagnòstic clínic: neteja, desinfecció, esterilització. Aparells elèctrics: utilització i manteniment. Equips automàtics: fonaments, posada en marxa, programació i calibratge. Fonament i utilitats en la unitat/gabinet de laboratori de diagnòstic clínic de les tècniques de: espectrofotometría (tipus). Fotometria de flama d'emissió. Turbidimetria. Nefelometria. Refractometria de líquids. Fotometria de reflectància (química seca). Microscòpia (tipus). Mesurament del Ph.
  
Tema 15. Fonament i utilitats en la unitat/gabinet de laboratori de diagnòstic clínic de les tècniques de: electroforesi, isoelectroenfocament, cromatografia, centrifugació, osmometria.
  
Tema 16. Tècniques de biologia molecular. Fonament i utilitats en la unitat/gabinet de laboratori de diagnòstic clínic de tècniques d'hibridació (sondes d'hibridació d'àcids nucleics) i tècniques d'amplificació de l'ADN mitjançant PCR.
  
Tema 17. Normes de seguretat en el maneig de mostres biològiques, equips i reactius, en la unitat/gabinet de laboratori de diagnòstic clínic: prevenció i tractament de riscos biològics, físics, químics i de radiació ionitzant. Tècniques d'eliminació controlada de residus i material de rebuig.
  
Tema 18. Anàlisi de mostres biològiques humanes. Anàlisi qualitativa i quantitativa. Bateria de proves. Preparació de solucions i dissolucions. Formes d'expressar la concentració d'una substància. Unitats de mesura d'ús habitual en la unitat/gabinet de laboratori de diagnòstic clínic.
  
Tema 19. Anatomia, fisiologia i fisiopatologia del: sistema genitourinari, sistema gastrointestinal, aparell respiratori, sistema circulatori. Fisiologia, metabolisme i patologia del sistema eritrocític. Fisiologia, metabolisme i patologia del sistema leucocític. Fisiologia, metabolisme i patologia del sistema plaquetari. Fisiologia i metabolisme de la coagulació. Alteracions de l'hemostàsia.
  
Tema 20. Mostres sanguínies: tècniques d'obtenció i recollida d'una mostra de sang per a estudi citològic, de coagulació, serològic i microbiològic. Característiques generals de la sang. Composició. Tipus de mostra. Conservació i transport. Additius i conservants. Control i etiquetatge. Tècniques de recompte cel·lular sanguini. Tècniques d'observació cel·lular microscòpica d'elements cel·lulars sanguinis. Proves per al diagnòstic i seguiment d'alteracions de l'hemostàsia.
  
Tema 21. Mostres d'orina: tècniques d'obtenció i recollida d'una mostra d'orina per a estudi rutinari, anàlisi microbiològica i quantificació de substàncies o elements formes. Característiques generals de l'orina. Composició. Tipus de mostra. Conservació i transport. Additius i conservants. Control i etiquetatge. Tècniques de determinació de substàncies eliminades per l'orina: qualitativa i quantitativa. Anàlisi del sediment urinari. Càlculs urinaris.
  
Tema 22. Mostres fecals: tècniques d'obtenció i recollida d'una mostra de femta per a estudi rutinari, anàlisi microbiològica i quantificació de substàncies o elements formes. Característiques generals i organolèptiques de la femta. Conservació i transport. Control i etiquetatge. Tècniques de determinació de les substàncies o elements formes analitzables.
  
Tema 23. Mostres seminals: Tècniques d'obtenció i recollida d'una mostra de semen per a estudi rutinari, anàlisi microbiològica i quantificació de substàncies o elements formes. Característiques generals del semen. Conservació i transport. Control i etiquetatge. Tècniques de determinació de les substàncies o elements formes analitzables.
  
Tema 24. Mostres del tracte respiratori inferior (TRI): tècniques d'obtenció i recollida d'una mostra de TRI per a anàlisi microbiològica. Característiques generals de les mostres. Conservació i transport. Control i etiquetatge. Tècniques de determinació de les substàncies o elements formes analitzables.
  
Tema 25. Tècniques d'obtenció, conservació i transport per a anàlisi microbiològica/parasitològica de: exsudats del tracte respiratori superior (faringis, nasofaringis i nasals), exsudats conjuntivals, exsudats òtics (oïda externa, oïda mitjana), exsudats genitals (uretrals, vaginals, endocervicals i balanoprepucials). Tècniques d'obtenció, conservació i transport de mostres cutànies per a estudi de micosi (pell, pèl i ungles). Tècniques d'identificació de micosi. Tècniques d'identificació dels protozous. Control i etiquetatge.
  
Tema 26. Característiques generals de les mostres de: LCR, abscessos, suc gàstric, líquid ascític, líquid articular, teixits, fragments d'òrgans, etc. Prevenció d'errors més comuns en la manipulació de les mostres citades. Substàncies analitzables a partir de cada mostra. Tècniques de determinació de les substàncies analitzables a partir de cada mostra.
  
Tema 27. Determinacions per a analitzar el metabolisme hidrocarbonat. Patrons d'alteració hidrocarbonada.
  
Tema 28. Determinacions per a analitzar el metabolisme lipídic. Patrons d'alteració lipídica.
  
Tema 29. Determinacions per a analitzar el metabolisme proteic. Patrons d'alteració proteica.
  
Tema 30. Determinacions d'urea, creatina, creatinina i àcid úric. Patrons d'alteració d'aquests metabòlits.
  
Tema 31. Enzimologia diagnòstica: fisiologia i cinètica enzímica. Descripció d'enzims analitzats en diagnòstic clínic. Metodologia de l'anàlisi d'enzims en fluids biològics. Patrons d'alteració enzímica.
  
Tema 32. Estudi de l'equilibri hidroelectrolític (EHE) i àcid-base (EAB): Fisiopatologia de l'EHE i EAB. Determinació d'ions: Na, K, Cl, Ca, P: patrons d'alteració de l'EHE, avaluació de la funció renal: urea, creatinina i aclariments. Determinació de Ph i gasos en sang arterial: paràmetres a determinar (CO2, bicarbonat, excés de base, etc.), patrons d'alteració de gasos en sang, avaluació de la funció respiratòria.
  
Tema 33. Estudi de la funció hepàtica: fisiopatologia hepàtica. Estudi de la capacitat de síntesi hepàtica: protrombina, colesterol, proteïnes, urea i altres. Estudi de la capacitat d'eliminació hepàtica: bilirubina, àcids biliars i enzims. Estudi de les malalties infeccioses hepàtiques. Patrons d'alteració hepàtica.
  
Tema 34. Estudi de la funció endocrina: Fisiopatologia hormònica. Estudi d'hormones hipofítiques. Estudi d'hormones tiroïdals. Estudi d'hormones suprarenals. Estudi d'hormones sexuals. Proves d'embaràs i avaluació de la funció placentària. Patrons d'alteracions hormòniques.
  
Tema 35. Tècniques analítiques per al diagnòstic i seguiment de neoplàsies: marcadors tumorals. Tècniques analítiques per a la detecció de drogues d'abús.
  
Tema 36. Bacteriologia: estructura i anatomia bacteriana. Taxonomia i nomenclatura. Parts de la bacteriologia. Processament de mostres bacteriològiques: concepte de control de qualitat. Protocols de treball segons la mostra: tracte urinari, tracte genital, tracte intestinal, tracte respiratori, fluids estèrils i de secrecions contaminades.
  
Tema 37. Tècniques d'observació de gèrmens vius. Tècniques d'observació de gèrmens morts. Tipus de tincions.
  
Tema 38. Mitjans de cultiu per a creixement i aïllament primari: característiques del creixement de microorganismes. Característiques dels mitjans de cultiu. Classificació dels mitjans de cultiu.
  
Tema 39. Tècniques de sembra d'una mostra microbiològica: Tècniques d'inoculació, tècniques d'aïllament. Recomptes cel·lulars bacterians.
  
Tema 40. Característiques dels microorganismes implicats en processos infecciosos: cocs grampositius: estafilococs, estreptococs, altres grampositius i rutina d'identificació. Cocs gramnegatius: neissèries i rutina d'identificació. Bacils grampositius: bacils, clostridis i rutina d'identificació. Bacils gramnegatius: enterobacteris i altres gramnegatius. Micobacteris. Anaerobis. Bacteris especials. Relació hoste/paràsit.
  
Tema 41. Identificació de bacteris d'interés clínic: proves d'identificació (epidemiològiques, morfològiques, culturals, tintorials, bioquímiques, de susceptibilitat i d'anàlisi del genoma). Sistemes comercials. Sistemes automatitzats.
  
Tema 42. Proves de susceptibilitat antimicrobiana: classificació de les substàncies antimicrobianes. Tècniques de realització de les proves de susceptibilitat antimicrobiana.
  
Tema 43. Virologia: precaucions en la presa i transport de mostres. Classificació, mètodes de cultiu i mètodes d'identificació dels virus.
  
Tema 44. Immunologia. Antigen. Anticòs. Tècniques d'anàlisi basada en les reaccions antigen-anticòs. Immunopatologia. Procediments de banc de sang: utilització clínica de la sang, fraccionament de la sang total, tècniques de fraccionament, separació i conservació d'hemoderivats.